બહુ થયું ખંડનાત્મક દૃષ્ટિબિંદુ. હવે થોડી રચનાત્મક વાતો કરીએ. ગુજરાતી ભાષા હજી એમ કંઈ મરી પરવારી નથી કે દસ વર્ષ પછી કંઈ નેસ્તનાબૂદ થઈ જવાની નથી. વિપરિત પરિસ્થિતિઓમાં પણ ગુજરાતી ભાષાના હિતેચ્છુઓના દીવડા હજી ઝગમગી રહ્યા છે. વિપુલ પ્રમાણમાં શ્રેષ્ઠ પ્રકારનું સાહિત્યસર્જન હજી થઈ રહ્યું છે. ગુજરાતી નાટકો અને લોકડાયરા કે મુશાયરાઓએ હજુ ગુજરાતી ભાષાની લાજ રાખી છે. નંબર મેળવવાની લાલચ રાખ્યા વગર બૃહદ મુંબઈ ગુજરાતી સમાજ અને હેમરાજ શાહને ગુજરાતી ભાષાની ચિંતા કરવા બદલ બિરદાવવા ઘટે. વિશ્વ ગુજરાતી પરિષદ યોજવામાં મુકેશ પટેલ પછી હેમરાજ શાહનો સિંહફાળો રહ્યો હતો. જોકે આ પરિષદ પત્યા પછી ગુજરાતી ભાષા માટે નક્કી કરવામાં આવેલા લક્ષ્યાંકો કેટલી હદે પાર પાડવામાં આવ્યા છે એ હજીય સંશોઘનનો વિષય રહ્યો છે.